स्कन्दपुराणम्/खण्डः ५ (अवन्तीखण्डः)/अवन्तीक्षेत्रमाहात्म्यम्/अध्यायः १३
।। सनत्कुमार उवाच ।। ।। 
स्वर्गद्वारे नरः स्नात्वा दृष्ट्वा देवं च भैरवम् ।। 
श्राद्धं तत्रैव कुर्वीत पितॄनुद्दिश्य भक्तितः ।। १ ।। 
पितॄंश्च स नरो व्यास तारयेदात्मना सह ।। 
स्वर्गद्वारेण योऽभ्येति रुद्रस्य परमं पदम् ।। २ ।। 
भैरवस्याग्रतो देवी पूर्वे तिष्ठति चांबिका ।। 
तां तु दृष्ट्वा नरः स्त्री वा मुच्यते सर्वपातकैः ।। ३ ।। 
महानवम्यां पुरुषः कृत्वा बस्तमयं बलिम् ।। 
महिषं वा सुरां मांसं मालां बिल्वमयीं शुभाम् ।। 
भक्त्या निवेद्य देव्यै तु सर्वासिद्धिमवाप्नुयात् ।। ४ ।। 
तत्र स्नात्वा नरो भक्त्या पूजां कृत्वा महेश्वरे ।। 
स्वर्गद्वारेण सोऽभ्येति रुद्रस्य भवनं द्विज ।। ५ ।। 
इति श्रीस्कांदे महापुराण एकाशीतिसाहस्र्यां संहितायां पञ्चम आवंत्यखण्डेऽवन्तीक्षेत्रमाहात्म्ये स्वर्गद्वारमाहात्म्य वर्णनंनाम त्रयोदशोध्यायः ।। १३ ।। ।।छ।।